Sesjarige vir moetie ontvoer, vermoorArgieffoto Lt.genl. Mondli Zuma, die provinsiale polisiekommissaris in Mpumalanga, het ŉ vonnis verwelkom wat die Pretoria-hooggeregshof vir ses beskuldigdes, insluitend tradisionele geneeshere, opgelê het. Die hof was in Nelspruit in sitting. Brig. Leonard Hlathi, woordvoerder van die polisie, het gesê die ses mans is gevonnis nadat hulle die sesjarige Leticia Nkentshane ontvoer en vermoor en haar liggaamsdele vir moetie gebruik het. “Die slagoffer het op 29 Oktober 2015 saam met haar oom gegaan om beeste aan te jaag en is nooit weer gesien nie,” het Hlathi gesê. Die polisie se ondersoek het aan die lig gebring dat die oom, Louise Sithole (22), saam met vyf ander mans gewerk het om haar te ontvoer, te vermoor en haar liggaam vir moetie-doeleindes te gebruik. Die mans is gevolglik in hegtenis geneem en op 31 Januarie 2018 skuldig bevind. Sithole is 19 jaar tronkstraf vir moord en vyf jaar vir ontvoering opgelê, en Mazibe Sifiso Mhlolo (20) 17 jaar vir moord en vyf jaar vir ontvoering. Bongane France Sathane Ngomane (28), Mnyambo Jimson Themba (46), Jabulani Ndlovu (32) en Mandla Michael Mokoena (48) het elk lewenslange tronkstraf vir moord en vyf jaar vir ontvoering ontvang. Al die vonnisse sal gelyklopend met die moordvonnisse uitgedien word.